9. schôdza NR SR - 9. deň - A. dopoludnia
Dátum: 2024-02-14
Poslanec: Pellegrini, Peter (SMER - SD)
Druh vystúpenia: Vystúpenie s faktickou poznámkou

65. Ďakujem pekne. Vzhľadom na čas prerušujem teraz rokovanie o tomto bode programu. Po hlasovaní budeme pokračovať vystúpením ďalších dvoch pánov poslancov. Vážené panie poslankyne, vážení páni poslanci, budeme pokračovať v prerušenom rokovaní, budeme hlasovať. Ešte predtým, ako pristúpime k hlasovaniu, pán poslanec Dubéci, mám tu... Tento je aktuálny procedurálny návrh? Áno? Ešte sme o ňom nehlasovali. Len vám poprosím, žiadate v mene troch poslaneckých klubov, keby ste mi mohli iba povedať ktorých. (Reakcie z pléna.) SaS, PS a KDH, žiada pán poslanec Dubéci v mene týchto troch poslaneckých klubov vypustiť bod č. 52, tlač 160, novela zákona o pobyte cudzincov, a o jeho zaradenie do programu nasledujúcej riadnej schôdze. Je všeobecný súhlas? (Súhlasná reakcia.) Ďakujem veľmi pekne. Schválené, tento bod sa z rokovanie tejto schôdze vypúšťa a bude zaradený ako riadny bod nasledujúcej aprílovej schôdzi. Pristúpime teraz k hlasovaniu v prvom čítaní o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení (tlač 139). Poprosím pána poslanca Jozefa Cecha, ktorého určil navrhnutý gestorský výbor pre sociálne veci, aby hlasovanie uviedol. Nech sa páči, pán poslanec. (Hlasovanie v prvom čítaní o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov , tlač 139.) Cech, Jozef, poslanec NR SR 66. Ďakujem vám veľmi pekne za slovo. Vážený pán predseda, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní. Pellegrini Peter, predseda NR SR 67. Prosím, prezentujme sa a hlasujme o návrhu prerokovať tento vládny návrh zákona v druhom čítaní. (Hlasovanie.) Prítomných 141 poslancov, za 88, proti 35, zdržalo sa 17, nehlasoval 1 poslanec. Konštatujem, že Národná rada sa uzniesla, že tento návrh zákona prerokuje v druhom čítaní. Cech, Jozef, poslanec NR SR 68. Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci, ďalej aby za gestorský výbor určila hlasovaním Výbor Národnej rady pre sociálne veci a aby predmetný návrh zákona výbory v druhom čítaní vrátane v gestorskom výbore prerokovali ihneď. Pellegrini, Peter, predseda NR SR 69. Prezentujme sa a hlasujme o pridelení tohto návrhu výborom, o určení gestorského výboru, ako aj lehoty na prerokovanie tohto návrhu vo výboroch. (Hlasovanie.) Prítomných 140 poslancov, za 87, proti 32, zdržalo sa 21. Konštatujem, že sme tento návrh schválili. Ďakujem veľmi pekne, pán spravodajca. Pani poslankyne, páni poslanci, keďže sme odhlasovali v prvom čítaní vládny návrh zákona, o ktorom rokujeme v skrátenom legislatívnom konaní, chcem vás požiadať o odsúhlasenie termínu jeho prerokovanie v druhom čítaní. Navrhujem, aby ste tento vládny návrh zákona (tlač 139) prekovali dnes o 14.00 hod. Je všeobecný súhlas? (Reakcie z pléna.) Teraz poprosím. Hlasujeme o návrhu, aby sme o tomto zákone rokovali v druhom čítaní dnes o 14.00 hod. (Hlasovanie.) Prítomných 125 poslancov, za 76, proti 41, zdržali sa 6, nehlasovali 2. Konštatujem, že sme určili termín prerokovania tohto návrhu zákona. Zároveň chcem požiadať predsedov príslušných výborov, aby zvolali schôdze výborov tak, aby sme mohli o vládnom návrhu zákona v druhom čítaní rokovať na schôdzi Národnej rady tak, ako sme to pred chvíľkou určili. Vážené panie poslankyne, páni poslanci, pred tým, ako budeme pokračovať chcem sa spýtať, na pulte pána podpredsedu Šimečku sme našli takýto jeden červený zápisník. Nechceme ho otvárať ani čítať, sú tam nejaké poznámky. Ak niekomu patrí, tak aby si ho prišiel zobrať, aby sme vám nevošli do nejakého vášho súkromia. (Reakcie z pléna.) Pán Dubéci, nech sa páči. (Ruch a smiech v sále.) Pán Blaha je spokojný, že to má správnu farbu, áno, ďakujem veľmi pekne. (Smiech v sále.) Kolegyne, kolegovia, absolvovali sme hlasovanie o všetkých bodoch, o ktorých sme rokovali, preto teraz po krátkej prestávky, trojminútovej, 11.15 hod. budeme pokračovať v prerušenej rozprave v prvom čítaní. Ešte poprosím predsedov výborov, aby nás informovali, kedy zvolajú jednotlivé výbory. (Krátka pauza.) Prosím, ešte aktivovať schôdzu, potrebujú predsedovia výborov. Zapnite ešte, prosím, možnosť prihlásiť sa predsedom výborov do rozpravy. Pán predseda Richter.